Frode Sørensen (S), 2005-03-18:
Jeg tror, jeg vil klare det herfra så.
Grundlæggende kan det da måske være en udmærket idé at lægge det, vi kan kalde deciderede ikkepolitimæssige opgaver som ansøgninger om kørekort og pas, uden for politiets regi.
Vigtige officielle dokumenter bliver jo ikke mindre vigtige eller gyldige af at være udstedt af den lokale kommunalbestyrelse.
Men der er vel imidlertid ingen grund til at antage, at den administrative flytning af myndighedsområderne nødvendigvis skal kobles sammen med forslaget til ændring af den kommunale struktur, og det var egentlig også det, jeg forstod, Venstres ordfører sagde: at det egentlig ikke var nødvendigt at fremlægge det her og nu.
Men i og for sig kunne man vel sagtens have forestillet sig, at det her forslag var kommet frem, uden at vi havde haft ændringen af den kommunale struktur.
I Socialdemokratiet vil vi naturligvis se på forslaget fra den vinkel og se på, hvad det indebærer.
Allerførst vil det selvfølgelig være fornuftigt at få afklaret, om ministeren mener det alvorligt med forslaget, for det spørgsmål melder sig – når jeg ser på det – hvor ministeren bruger ordet »kan«: man kan gøre det her.
Det er altså ikke noget med, at justitsministeren skal, men justitsministeren kan henlægge opgaverne efter eget forgodtbefindende.
Det må så betyde, at i stedet for et enstrenget system som det nuværende bliver der åbnet to døre til kørekortskontoret og paskontoret, en på rådhuset eller måske i borgerservicebutikken og en på politistationen.
Det må da, skulle jeg mene, alt andet lige blive endnu mere bureaukratisk end det, vi kender i dag, og det må vel alt andet lige også betyde en dyrere løsning, idet man skal have personalet til at klare de samme ting to forskellige steder.
Så man kunne måske bedre have forstået det, hvis man havde sagt, at vi nu decentraliserer opgaverne, men det siger forslaget intet om.
Tværtimod lukker forslaget op for et øget ressourceforbrug, idet, som man skriver i lovforslaget: »Forslaget indebærer, at justitsministeren kan henlægge opgaver til kørekort- og pasområdet, der har karakter af administrativ borgerbetjening, herunder i et vist ... omfang afgørelseskompetence, til kommunalbestyrelserne.«
Det vil altså sige, at i hvert enkelt tilfælde så skal den kommunale medarbejder i borgerservicebutikken vurdere: Er det her noget, jeg kan klare, eller er det noget, jeg skal henvise til politiet?
Virker det ikke kompliceret? vil jeg spørge ministeren.
Borgerne skal altså, hvis ministeren har besluttet sig, i første omgang enten gå til en kommune eller gå ind på rådhuset eller i borgerservicebutikken for at få det der kørekort, men altså kun i de situationer, hvor ministeren har besluttet sig for det.
Det kan være i 2 kommuner ud af de 99, det kan være i 97 kommuner ud af de 99, det kan være i dem alle sammen.
Sandsynligvis vil der nok være et rådhus i hver af de kommuner, men vi opererer overalt med de såkaldte borgerservicebutikker, og der har vi på nuværende tidspunkt, så vidt jeg kan se, overhovedet intet overblik over, hvor mange borgerservicebutikker der bliver, og derfor må jeg også sige, at forslaget med hensyn til økonomien heller ikke er særlig godt belyst.
Jeg har selvfølgelig konstateret, at økonomien går meget snildt o-p op, 23 mio. kr. ud af den ene lomme og ned i den anden lomme, altså fra staten til kommunerne.
Egentlig synes vi i Socialdemokratiet, at det mest hensigtsmæssige ville være at finde en model, som tilgodeser borgernes ønsker om nærhed i forbindelse med opgavens løsning, men jeg er altså meget, meget tvivlende over for, om det sker i denne sag.
Det fremgår altså heller ikke af forslaget, om der er taget højde for ekstra udgifter til uddannelsen af de kommunalt ansatte, som skal løse de her opgaver.
Jeg går ud fra, at den kvalitet, der er i kommunernes behandling af det her, skal være mindst lige så høj som den, man for øjeblikket har hos politiet.
Jeg har tidligere forstået på statsministeren, at når man nu fremlægger de her ting til en åben debat i Folketinget, vil man være indstillet på at gå ind i den debat, og det vil selvfølgelig være meget afhængigt af regeringens vilje til og imødekommenhed over for at drøfte de her ting med os i Socialdemokratiet, om vi til sin tid kan støtte det her.
Foreløbig ser jeg frem til, at vi under udvalgsarbejdet grundigt også får gennemgået de indvendinger og de kommentarer, som fremgår af høringssvarene, for de rejser nemlig temmelig mange spørgsmål.
De nævner det bureaukrati, som jeg har været inde på, noget om to indgange i stedet for en, og så den samlede økonomi, for blot at nævne et par af de forhold, som jeg mener vi nødvendigvis må tage op, når vi skal til at diskutere det her i udvalget.